GJYKATA EVROPIANE E TË DREJTAVE TË NJERIUT

SEKSIONI I TRETË

**VENDIM**

Kërkesa nr. 1840/23

Marius TAFA

kundër Shqipërisë

Gjykata Europiane e të Drejtave të Njeriut (Seksioni i Tretë), e mbledhur më 28 janar 2025, si Komitet i përbërë nga:

Lətif Hüseynov, kryetar,

Darian Pavli,

Úna Ní Raifeartaigh, gjyqtarë,

dhe Olga Chernishova, zëvendëskancelare e Seksionit,

Duke pasur parasysh:

Kërkesën (nr. 1840/23) kundër Republikës së Shqipërisë të depozituar në Gjykatë sipas nenit 34 të Konventës për Mbrojtjen e të Drejtave dhe Lirive Themelore të Njeriut (“Konventa”) më 4 janar 2023 nga shtetasi shqiptar z. Marius Tafa (“kërkuesi”), i lindur në vitin 1988, me banim në Peqin dhe i përfaqësuar nga znj. E. Kanapari, avokate e licencuar në Tiranë;

Vendimin për të njoftuar Qeverinë e Shqipërisë (“Qeveria”) të përfaqësuar nga Agjenti Z.O. Moçka, Avokat i Përgjithshëm i Shtetit, për ankimet në lidhje me të drejtën e kërkuesit për kohë të nevojshme për të përgatitur mbrojtjen e tij në procesin penal kundër tij dhe për të shpallur të papranueshme pjesën tjetër të kërkesës;

Parashtrimet e depozituara nga Qeveria e paditur dhe prapësimet e paraqitura nga kërkuesi;

Komentet e depozituara nga Res Publica që u pranuan për ndërhyrje nga kryetari i Seksionit;

Pas diskutimit, vendosi si më poshtë:

OBJEKTI I ÇËSHTJES

1. Çështja ka të bëjë me padrejtësinë e gjykimit penal të kërkuesit.

2. Gjykimi kundër kërkuesit për akuzën e vrasjes së një punonjësi policie dhe armëmbajtjes pa leje në Gjykatën e Rrethit Gjyqësor Elbasan filloi më 2 shkurt 2011. Në këto procese kërkuesi u përfaqësua nga J.K, avokat i zgjedhur prej tij. Gjykata caktoi seancat çdo të mërkurë në orën 13:00. Megjithatë, avokati i kërkuesit nuk u paraqit në disa seanca.

3. Kur J.K. nuk u paraqit pa arsye në seancat e planifikuara në 23 shkurt dhe 23 dhe 30 mars 2011, gjykata i shtyu seancat. Kur J.K. nuk u paraqit pa arsye në seancën e mbajtur më 13 prill 2011, gjykata caktoi avokatin K.M. për të përfaqësuar kërkuesin dhe shtyu seancën për të njoftuar avokatin K.M. Megjithatë, në seancën e radhës të mbajtur më 20 prill 2011, avokati J.K. u paraqit dhe vazhdoi të mbrojë kërkuesin dhe avokati K.M. u lirua nga detyra.

4. Kur J.K. sërish nuk u paraqit në seancën e caktuar në datën 27 prill 2011, gjykata caktoi avokatin Gj.Xh. për të mbrojtur kërkuesin dhe e shtyu seancën në mënyrë që avokati Gj.Xh. të kishte kohë për t’u përgatitur për mbrojtjen e kërkuesit. Në seancën e radhës të mbajtur më 4 maj 2011, avokati Gj.Xh. u paraqit dhe informoi gjykatën se ai kishte studiuar dosjen e çështjes dhe ishte gati të përfaqësonte kërkuesin.

5. Në seancat e mëtejshme kërkuesi u përfaqësua ose nga avokati J.K. kur ai paraqitej, ose në rast të mungesës së tij, nga avokati Gj.Xh.

6. Në seancën e mbajtur më 1 qershor 2011, avokati J.K. nuk u paraqit, dhe avokati Gj.Xh. u thirr menjëherë dhe përfaqësoi kërkuesin.

7. Në seancën e mbajtur më 26 tetor 2011, avokati J.K. kërkoi kohë shtesë për të përgatitur diskutimet përfundimtare dhe gjykata e shtyu seancën. Avokati J.K. kërkoi sërish më shumë kohë më 9 nëntor 2011 dhe seanca e caktuar për atë ditë u shty.

8. Në seancën e mbajtur më 21 dhjetor 2011, avokati J.K. lexoi diskutimet përfundimtare përpara gjykatës.

9. Më 11 janar 2012, gjykata e shpalli kërkuesin fajtor sipas akuzës dhe e dënoi atë me njëzet e tre vjet burgim. Ky vendim u la në fuqi nga Gjykata e Apelit Durrës më 11 korrik 2012 dhe nga Gjykata e Lartë më 17 mars 2022. Më 30 shtator 2022, Gjykata Kushtetuese rrëzoi ankimin kushtetues të kërkuesit.

VLERËSIMI I GJYKATËS

10. Kërkuesi u ankua sipas nenit 6 §§ 1 dhe 3 (b) të Konventës që avokatit të caktuar nga gjykata nuk i ishte dhënë koha e mjaftueshme për të përgatitur mbrojtjen e tij për seancën e mbajtur në Gjykatën e Rrethit Elbasan më 1 qershor 2011 dhe për paraqitjen e diskutimeve përfundimtare në emër të kërkuesit.

11. Gjykata vëren që avokati i zgjedhur nga kërkuesi në mënyrë të përsëritur nuk u paraqit, pa arsye, në seancat e planifikuara paraprakisht, edhe pse ai ishte në dijeni që seancat ishin planifikuar të zhvilloheshin çdo të mërkurë në orën 13:00. Këto rrethana, sipas Gjykatës, justifikuan caktimin e një avokati tjetër nga gjykata për kërkuesin. Gjykata ka vendosur tashmë që caktimi i më shumë se një avokati mbrojtës nuk është në vetvete në kundërshtim me Konventën dhe mund të përdoret në raste specifike në interes të drejtësisë (shihni Croissant kundër Gjermanisë, 25 shtator 1992, § 27, Seria A nr. 237-B).

12. Avokati Gj.Xh. u emërua për herë të parë më 27 prill 2011 dhe seanca e caktuar për atë ditë u shty në mënyrë që ai të mund të përgatitej për mbrojtjen e kërkuesit. Që në seancën e mbajtur më 4 maj 2011 avokati Gj.Xh. tha se ai kishte studiuar dosjen e çështjes dhe ishte i gatshëm të përfaqësonte kërkuesin. Prandaj, duke e parë procesin në tërësi, Gjykata vlerëson se avokati Gj.Xh. pati mundësinë të njihej me dosjen e çështjes dhe të përgatitej për mbrojtjen e kërkuesit përpara seancës së mbajtur më 1 qershor 2011.

13. Më tej avokati J.K. vazhdoi të përfaqësonte kërkuesin. Ai asnjëherë nuk ka kundërshtuar përfaqësimin e kërkuesit nga avokati Gj.Xh. para gjykatës, dhe po kështu as kërkuesi.

14. Për sa i përket seancës përfundimtare dhe diskutimeve përfundimtare, Gjykata vëren se këto janë bërë nga avokati i zgjedhur i kërkuesit, J.K. Gjykata nuk ka asnjë element që të dyshojë për kohën e mjaftueshme që ai kishte për t’u përgatitur, pasi gjykata i kishte shtyrë dy herë seancat pikërisht për këtë qëllim.

15. Nisur nga rrethanat e mësipërme, Gjykata konstaton se të drejtat kërkuesit për t’u mbrojtur, dhe, në veçanti, e drejta e tij për të pasur kohë të mjaftueshme për përgatitjen e mbrojtjes së tij, të garantuara sipas nenit 6 §§ 1 dhe 3 (b) ishin mbrojtur në mënyrën e duhur në procesin penal në fjalë.

16. Për rrjedhojë, kjo pjesë e kërkesës është haptazi e pabazuar dhe duhet të refuzohet në përputhje me nenin 35 §4 të Konventës.

Për këto arsye, Gjykata, unanimisht,

Shpall kërkesën të papranueshme.

Bërë në gjuhën angleze dhe njoftuar me shkrim më 27 shkurt 2025.

|  |  |
| --- | --- |
| **Olga Chernishova** | **Lətif Hüseynov** |
| ZËVENDËSKANCELARE | KRYETAR |